Arfan Bhatti

**Arfan Qadeer Bhatti** (født 1977) er en norsk islamist og tidligere sentral aktør i Oslos kriminelle gjengmiljø. Han ble i 2008 dømt for medvirkning til skytingen mot synagogen i Oslo i 2006, men frifunnet for tiltalepunktet om terrorplanlegging. Etter masseskytingen i Oslo i 2022 ble han siktet og senere tiltalt for medvirkning til terror. I 2026 ble han dømt til 30 års forvaring, med en minstetid på 20 år.

## Bakgrunn
Bhatti ble født 9. august 1977 i Oslo og tilbragte deler av barndommen i Pakistan. Han vendte tilbake til Norge i 12–13-årsalderen. Som 13-åring ble han første gang registrert for kriminalitet.

I ungdomsårene ble han tilknyttet gjengen Young Guns, som i 1990-årene ble omtalt som en forløper til A-gjengen og B-gjengen. Han ble flere ganger pågrepet som tenåring. I 1994 ble han arrestert for knivstikking av en butikkeier, men frifunnet for trusler. I 1997 ble han dømt for vold mot politiet. Mot slutten av 1990-årene hadde han en sentral posisjon i Oslos gjengmiljø og var kjent for vold, trusler og pengeinnkreving.

## Kriminalitet
### Tidlig kriminalitet og forvaringsdom
I 1998 ble Bhatti idømt sikring etter å ha skutt en person under et torpedo-oppdrag. Under soningen uteble han fra permisjon i 2001 og oppholdt seg en periode i Pakistan. Senere samme år ble han pågrepet i Oslo og tilbakeført til soning. Påtalemyndigheten forsøkte å få dommen omgjort til forvaring med lengre varighet, men Høyesterett avslo begjæringen.

Den fornærmede i saken ble senere drept i Sverige i forbindelse med et torpedo-oppdrag. Bhatti oppholdt seg da i Pakistan. Under en rettssak i 2003 ble han vurdert av rettspsykiater Berthold Grünfeld, som konkluderte med at Bhatti hadde dyssosial personlighetsforstyrrelse.

I 2004 ble han offentlig etterlyst og mistenkt for et drap på Sandaker, knyttet til konflikten mellom A-gjengen og B-gjengen, men ble senere sjekket ut av saken. Samme år ble han også mistenkt for et drapsforsøk ved Sognsvann, men frifunnet.

I juli 2006 startet Politiets sikkerhetstjeneste (PST) overvåking av Bhatti etter tips fra tysk politi, som hadde funnet en manual for panservernvåpen i bilen hans. Mistanken var knyttet til fotball-VM i Tyskland, men han ble ikke pågrepet. Bhatti reiste videre til Kosovo, hvor han besøkte Princ Dobroshi, før han vendte tilbake til Norge. PST iverksatte deretter både telefon- og romavlytting.

### Skuddene mot synagogen i 2006
Natt til 17. september 2006 ble synagogen til Det mosaiske trossamfunn i Oslo beskutt. Bhatti ble pågrepet 23. september og satt i varetekt frem til rettssaken i 2008, tiltalt for planlegging av terror. Under varetektsfengslingen ble han holdt i isolasjon i 14 måneder. Amnesty International kritiserte isolasjonen og sammenlignet den med tortur.

Han var også tiltalt for planlegging av angrep på den amerikanske ambassaden etter en samtale i august 2006. Bhatti har erkjent å ha stått bak en skyteepisode mot en enebolig i Asker som ledd i et pengeinnkrevingsoppdrag for sentrale personer i T5PC, uten at dette førte til domfellelse.

I 2008 ble han dømt for medvirkning til skytingen mot synagogen, men frifunnet for terrorparagrafen. Han ble også dømt for medvirkning til drapsforsøk på Kolsås i 2006. I 2009 ble dommen delvis anket til Borgarting lagmannsrett, hvor han ble frifunnet for ett drapsforsøk, men kjent skyldig i et annet og dømt til åtte års forvaring med minstetid på fire år.

### Masseskytingen i Oslo i 2022

Den 25. juni 2022 utførte Zaniar Matapour en masseskyting i Oslo rettet mot LHBT+-personer. Angrepet førte blant annet til at Oslo Pride ble avlyst. Den 21. september 2022 ble Bhatti internasjonalt etterlyst av norsk politi på grunn av sin kontakt med Matapour. Bhattis telefonnummer ble funnet i Matapours klær ved pågripelsen.

Fem dager før angrepet hadde Politiets sikkerhetstjeneste blitt varslet av Etterretningstjenesten om et «nært forestående» angrep, etter at kommunikasjon mellom islamister i utlandet der Oslo ble nevnt som mulig mål, var blitt oppfanget. PST vurderte at opplysningene ikke gjorde det mulig å identifisere gjerningsperson eller tidspunkt.

Bhatti ble pågrepet av pakistansk sikkerhetspoliti 26. september 2022 og varetektsfengslet i Punjab. Han ble 21. januar 2023 siktet for medvirkning til grove terrorhandlinger og flere andre forhold. Etter at Pakistans regjering godkjente utlevering i februar 2024, ble han i mai samme år overført til Norge og varetektsfengslet i Kongsvinger fengsel.

Den 8. april 2025 tok Riksadvokaten ut tiltale mot Bhatti for medvirkning til terrorangrepet i Oslo samt forsøk på å inngå avtaler om ytterligere angrep. Rettssaken startet i Oslo tingrett 2. september 2025. Den 16. januar 2026 ble han dømt til 30 års forvaring, med minstetid på 20 år.

## Ideologisk aktivitet og offentlige uttalelser
Etter opphold i Pakistan tidlig i 2000-årene ble Bhatti mer religiøst orientert. I 2002 uttalte han støtte til Osama bin Laden og uttrykte ønske om at Norge skulle bli en islamsk stat styrt etter sharia.

I juni 2010 uttalte han til *[[VG|Verdens Gang]]* at norske soldater i Afghanistan var terrorister og måtte regne med å bli drept. I november 2011 ble han anmeldt for trusler etter å ha truet en fotograf fra TV&nbsp;2 i forbindelse med en rettssak mot tre menn tiltalt for planlegging av terrorangrep mot den danske avisen *[[Jyllands-Posten]]*, som hadde publisert Muhammed-karikaturer. Politiet ila ham besøksforbud mot fotografen og TV&nbsp;2s lokaler.

I januar 2012 holdt han en appell utenfor Stortinget der han krevde at norske styrker skulle trekkes ut av Afghanistan. Senere samme år var han blant lederne for en demonstrasjon utenfor USAs ambassade i Oslo mot en amerikansk YouTube-video om profeten Muhammed. Under demonstrasjonen ble Osama bin Laden hyllet, og Bhatti ble omtalt som en frontfigur i gruppen Profetens Ummah.

## Privatliv
Bhatti giftet seg i Pakistan i 2002 og har to barn. I 2012 reiste han på nytt til Pakistan, hvor han oppholdt seg blant opprørere og publiserte bilder av seg selv bevæpnet på Facebook. Han forsvant 7. januar 2013, og PST opplyste senere at han satt fengslet i Pakistan. Han returnerte til Norge i januar 2015 og ble pågrepet ved ankomst til Oslo lufthavn, Gardermoen.

I juli 2022 ble det kjent at Bhatti hadde hatt et forhold i 2000-årene til journalisten Karianne Solbrække, som senere ble nyhetsredaktør i TV&nbsp;2. Forholdet utløste offentlig debatt om habilitet i mediedekningen av Bhatti. Blant andre stilte *[[Aftenposten]]*-kommentator Frank Rossavik spørsmål ved hennes habilitet. TV&nbsp;2s sjef Olav Terjeson Sandnes uttalte at Solbrække var habil, ettersom forholdet lå langt tilbake i tid.

Forholdet var kjent for PST og Oslo politidistrikt allerede i 2006. Enkelte politiledere valgte på dette tidspunktet å være tilbakeholdne med å dele informasjon med Solbrække.

## Referanser